Lukas 7:36-50 – Die vrou wat Jesus se voete met reukolie salf – NGK Somerstrand
Written by Chris van Wyk on 14/02/2016 . Posted in Chris van Wyk, Jesus-verhale van menswaardigheid.
Gelukkige Valentynsdag – ironies dat dit saamval met ons fokus die volgende twee weke op die waarde van liefhê. Die hartjie-lekkers by die deure moet julle herinner aan die oorvloedige vrygewigheid van die liefde. Dit is waarop ons die volgende twee weke gaan fokus in al ons vergaderings en byeenkomste.
Lydenstyd – ons fokus op die bediening van die Here in sy hantering van mense met menswaardigheid, sy liefde wat Hom die grootste prys laat betaal het. Dit sal in die volgende weke ook die waarde van Jesus se omarming van mense en die inspirasie van die voetewas episode insluit.
Flam 22 – Ek soek U, o God – (refrein: "Want u liefde is meer werd as die lewe") – sit (groep)
Flam 318 – Nader tot die Here – sit (groep)
Psalm 18:1,8 – Kom loof die Heer se liefdesdade, sy liefde hou vir ewig stand – staan (orrel)
Lied 396:1,3, 4 Aanskou die Heiland, sien die kruis –(koor vers 3) – sit (orrel)
Lied 250 Gods wet vra al ons liefde, vir Hom, ons God en Heer, en liefde vir ons naaste – dis wat sy Woord ons leer – sit (orrel)
Lied 436 Herskep, o Gees, laat leef, o Gees, laat kom die koninkryk met mag – staan (orrel)
Lofliedjie 19 Ek is so bly, bly, bly Hy woon in my hart – staan (groep)
Jesus is by 'n ete. Simon die Fariseër het hom genooi om by hom te kom eet. Ons sien daarmee dat Jesus vir 'n tyd lank in tel was by die elite, hoewel Hy hulle egter ook telkens in die skande gesteek het, moet 'n mens bysê, en dié houding teenoor Hom verhard het.
'n Hele aantal kommentare lei af uit die manier waarop die vrou na Jesus toekom, en die verloop van Jesus se gesprek met haar, dat hulle al voorheen ontmoet het, en dat sy alreeds vergifnis ontvang het. Haar optrede is dus een van erkenning en dankbaarheid wat nogal belangrik is vir die verstaan van die verhaal.
Daar is egter meer.
1. Wat ons moet raaksien, en wat ons dieper in die betekenis van die verhaal inlei, is dat Simon niks in dié vrou raaksien, ten minste niks wat goed is nie. Van begin tot einde. Hy beoordeel haar op grond van die status van haar sondige lewe tot dusver en skryf haar daarmee af. Sy is in sy oë verlore en nie die moeite werd om enige aandag te verdien nie. Trouens, mense wat hulle met haar assosieer, het nie goeie insig nie, soos hy Jesus van beskuldig. En daarmee hou hy vol, selfs al probeer Jesus hom inlei in 'n beter waardering van wat regtig in dié vrou se lewe gebeur het, hoe 'n mens deur liefde tot 'n ander lewenskeuse kan kom, van die lewensverandering wat reeds in haar lewe gekom het.
2. Dit is nie om dowe neute dat Lukas hierdie verhaal van Jesus aan tafel by Simon plaas direk langs die vorige gesprek wat Jesus met die dissipels van Johannes die Doper gehad het nie (Luk. 7:18-35). Johannes se dissipels was onseker of hulle met Jesus kan assosieer, omdat Hy nie soos hulle asketies gelewe het nie – d.w.s hulle het baie eenvoudig gelewe met geen luukshede hoegenaamd nie, selfs nie brood en wyn nie, net dinge soos gebraaide sprinkane en heuning. Jesus het egter gereeld saam met verskillende mense geëet en gedrink. Hoe het dit gerym, was hulle vraag.
3. En daarom mis Simon die kans van sy lewe – dat hy ingetrek word in die meelewing, in die liefde wat Jesus vir alle mense bewys, sondaars inkluis. Hy sien Jesus nie regtig raak nie! Hierdie vrou het op Jesus se liefde gereageer en op die enigste manier wat sy geken het – met 'n albaste fles reukolie – haar liefde vir Hom bewys. 'n Oorvloedige vrygewige gawe.
4. En laat ons eerlik wees. Ons kan ook so na mense kyk, soos Simon, en ons liefdeloosheid kan op soortgelyke wyse ontbloot word, veral as ons op die spot gesit word, wanneer Jesus ons konfronteer in die sondige mense, soos dié anonieme vrou, wat ons pad kruis.
In ons oorvloedige vrygewigheid van ons goed, ons geld, ons tyd, ons gawes, lê ons verbintenis, en die gehalte van daardie verbintenis opgesluit. Hierdie anonieme vrou was Oorvloedig Vrygewig, soos ons later die maand ook vir almal van ons kans gaan gee, om ons liefde vir die Here uit te leef, wanneer ons ons verbind aan 'n dankoffer vir die jaar wat kom. Daaroor later.
Koor: Die Here is voor jou, sy liefde sal jou altyd dra
Tiaan Loots en Vinie Fürstenberg as ouderlinge
Lied 332 God se liefde, so oneindig, sien die nood van sondaars raak – staan (orrel)
Lied 269:1 (koor), 3 God bly met ons, waar ons ook mag gaan. As ons struikel, trek die Vader deur sy liefde ons weer nader – staan (orrel)